R A P O R T
privind valorificarea fondurilor financiare pentru înzestrarea tehnică TV în anul 2025

     În anul 2025, Departamentul Tehnic TV al IP Compania „Teleradio-Moldova” a continuat 
procesul de modernizare a infrastructurii tehnice, având ca obiectiv principal asigurarea unei producții 
și emisii TV stabile, calitative și adaptate cerințelor actuale ale industriei audiovizuale. 
Intervențiile realizate au vizat atât înlocuirea echipamentelor învechite, cât și dezvoltarea 
capacităților tehnice, fiind orientate spre creșterea calității imaginii și sunetului, sporirea flexibilității 
în producții și reducerea riscurilor operaționale. 

Investiții și modernizarea infrastructurii tehnice în anul 2025
Unul dintre cele mai relevante proiecte realizate a fost modernizarea studioului nr. 2, prin 
achiziția și instalarea a șase camere video profesionale Sony, în valoare de aproximativ 3,89 milioane 
lei (fără TVA). Implementarea acestora a determinat o îmbunătățire semnificativă a calității imaginii și 
a permis alinierea producțiilor la standardele tehnice actuale. În paralel, camerele existente, 
achiziționate în anul 2019, au fost redistribuite în studioul nr. 1, unde au înlocuit echipamente cu o 
vechime de peste 12 ani. Această abordare a permis valorificarea eficientă a resurselor existente și 
modernizarea simultană a două studiouri, maximizând impactul investițiilor realizate. 
Un alt domeniu important de intervenție a fost modernizarea capacităților de producție în teren. 
Carul mobil principal a fost dotat cu un pupitru video performant, în valoare de aproximativ 152 mii 
lei (fără TVA), care a extins semnificativ capacitatea tehnică de realizare a transmisiunilor, inclusiv 
prin creșterea numărului de surse video și utilizarea unor funcții avansate de producție. Impactul acestei 
investiții a fost demonstrat în mod direct în cadrul unor evenimente de amploare, precum producția și 
transmiterea live a selecției naționale pentru Eurovision, desfășurată la Arena, unde a fost necesară 
gestionarea simultană a unui număr extins de surse video, grafică și elemente de producție complexe. 
În mod similar, în cadrul transmisiunilor sportive (tenis, rugby), noile capacități tehnice au permis 
integrarea unui număr mai mare de conexiuni, inclusiv sisteme de reluare și elemente grafice, ceea ce 
anterior era limitat din punct de vedere tehnic. A fost implementat și sistemul de comunicații intercom, 
în valoare de 66 mii lei fără TVA, care a contribuit la o coordonare eficientă a echipelor tehnice, în 
special în cadrul transmisiunilor de amploare, unde comunicarea rapidă și precisă este esențială pentru 
evitarea erorilor și asigurarea unui flux de producție coerent. 
Pentru creșterea flexibilității operaționale, a fost achiziționat un pupitru portabil audio/video, 
care permite realizarea transmisiunilor în condiții în care utilizarea carelor mobile nu este posibilă sau 
în situațiile în care acestea sunt implicate simultan în alte producții. În prezent, această configurație 
permite realizarea simultană a până la trei producții în teren, utilizând cele două care mobile și soluția 
portabilă, ceea ce reprezintă o creștere semnificativă a capacității operaționale comparativ cu anii 
precedenți. 
De asemenea, producția de teren a fost susținută prin achiziția a 4 camere video profesionale 
(Sony FX6 și FX3), împreună cu echipamente auxiliare (lumini portabile, stative, microfoane), în 
valoare de aproximativ 925 mii lei (fără TVA), contribuind la creșterea calității materialelor realizate 
și la adaptarea la cerințele actuale de producție. 
Pe lângă aceste investiții, au fost realizate dotări suplimentare destinate îmbunătățirii prezentării 
vizuale, inclusiv utilizarea echipamentelor interactive (tablă interactivă) și a sistemelor de afișare 
(multiview, monitoare video, televizoare), în valoare de aproximativ 290 mii lei, care au contribuit la 
modernizarea aspectului emisiunilor și la creșterea atractivității acestora, precum și la îmbunătățirea 
recepției și procesării semnalelor HD. 
  
Un capitol esențial al investițiilor din anul 2025 a fost dezvoltarea infrastructurii IT. În contextul 
creșterii volumului de echipamente și a necesităților operaționale, a fost extins centrul de date din cadrul 
centralei de emisie, fiind realizată relocarea unei părți semnificative a infrastructurii IT într-un spațiu 
securizat, dotat cu sisteme de alimentare neîntreruptibilă, răcire și monitorizare permanentă. În acest 
scop au fost achiziționate 3 dulapuri Rack Mount 42U, în valoare de 32.720 lei, utilizate pentru 
instalarea și reorganizarea echipamentelor IT și a infrastructurii aferente. Această măsură a contribuit 
direct la creșterea siguranței în exploatare și la reducerea riscurilor generate de instabilitatea rețelei 
electrice.  
Per ansamblu, investițiile realizate în anul 2025 au permis nu doar menținerea funcționării 
sistemului tehnic la parametri optimi, dar și creșterea capacității de producție simultană, îmbunătățirea 
calității conținutului și consolidarea infrastructurii critice. Prin redistribuirea echipamentelor existente, 
s-a obținut o creștere generală a capacității de producție, fără costuri suplimentare majore. 

Dificultăți operaționale și riscuri în exploatare 
Pe parcursul anului au fost înregistrate și unele dificultăți operaționale. Printre acestea se 
numără incidentele legate de pierderea temporară a controlului asupra dronelor utilizate în transmisiuni, 
generate de perturbări externe ale semnalului GPS. Un astfel de caz a fost înregistrat în seara de Paști, 
în cadrul transmisiunilor în direct de la Catedrala Mitropolitană, când interferențele asupra semnalului 
GPS au condus la pierderea controlului asupra dronei aflate în exploatare și la imposibilitatea 
recuperării acesteia. În urma acestui incident, a fost necesară înlocuirea echipamentului, fiind 
achiziționată o dronă mai performantă, DJI Mavic 3 Pro (Fly More Combo), fiind dotata cu actualele 
sisteme de securitate, în valoare de 57.600 lei. Cu toate acestea, ulterior a fost înregistrat un incident 
similar în cadrul transmisiunilor de Revelion din Piața Marii Adunări Naționale, când, din aceleași 
cauze legate de interferențe ale semnalului GPS, s-a pierdut controlul asupra dronei, fiind imposibilită 
recuperarea acesteia. Analizele tehnice efectuate ulterior au indicat prezența unor perturbări 
semnificative ale semnalului GPS în zonă, fenomen care poate apărea în condiții de bruiaj electronic 
extern, independent de infrastructura și echipamentele instituției. 
Un alt aspect important îl constituie deficitul de personal, care rămâne o provocare majoră. În 
condițiile unei piețe limitate de specialiști, ocuparea posturilor vacante se realizează cu dificultate, în 
pofida anunțurilor de recrutare publicate pe perioade îndelungate. Această situație afectează capacitatea 
de consolidare și dezvoltare a echipei tehnice, precum și sustenabilitatea pe termen mediu a activităților 
operaționale. 

Direcții de dezvoltare și investiții necesare pentru anul 2026 
Pentru anul 2026, direcțiile de dezvoltare vizează proiecte esențiale pentru funcționarea și 
evoluția sistemului tehnic. O prioritate majoră o reprezintă înlocuirea sistemului existent de 
recepționare și transmitere a semnalelor video și audio din teren, element critic al infrastructurii actuale. 
Modernizarea acestuia va permite îmbunătățirea calității transmisiunilor live, creșterea numărului de 
conexiuni simultane și sporirea capacității de reacție rapidă la evenimentele de actualitate. 
Un alt proiect strategic îl reprezintă dotarea studioului nr. 2 cu un ecran LED de mari 
dimensiuni, aproximativ 45 m2 și procesoare video dedicate. Implementarea acestuia va reduce 
semnificativ dependența de echipamente închiriate, utilizate în trecut pentru evenimente majore precum 
dezbateri electorale, producții de tip Revelion/Eurovision sau evenimente speciale, generând economii 
pe termen mediu și oferind, în același timp, flexibilitate în realizarea decorurilor moderne pentru mai 
multe emisiuni. 
În contextul instabilității rețelei electrice, se impune implementarea unui sistem de alimentare 
neîntreruptibilă (UPS) și a unui sistem de răcire dedicat pentru centrala de emisie și centrul de date. 
Necesitatea acestei investiții este determinată de incidentele înregistrate, care au dus la defectarea unor 
echipamente costisitoare, evidențiind vulnerabilitatea infrastructurii în lipsa unor soluții de protecție 
adecvate. 
De asemenea, este planificată dezvoltarea capacităților de producție în teren prin achiziția de 
echipamente suplimentare, inclusiv camere video și drone moderne, dotate cu sisteme avansate de 
monitorizare, care permit urmărirea poziției acestora inclusiv în condițiile pierderii semnalului, sporind 
astfel siguranța în exploatare. 
Totodată, sunt prevăzute investiții în infrastructura IT, inclusiv achiziția echipamentelor și 
serviciilor necesare pentru stocarea și protecția datelor, configurarea sistemelor RAID, precum și 
mentenanța și actualizarea software-ului, toate acestea fiind esențiale pentru asigurarea continuității 
operaționale a difuzării și stocării conținutului producției audio/video a posturilor publice Moldova 1 
și Moldova 2. 
În acest context, implementarea acestor proiecte nu reprezintă doar o etapă de modernizare, ci 
o necesitate critică pentru asigurarea funcționării stabile, sigure și eficiente a serviciului public de 
televiziune. Menținerea nivelului actual de performanță și dezvoltarea ulterioară a capacităților tehnice 
depind în mod direct de continuitatea acestor investiții. 

